เทกระจาดพลวัต2015
คำอธิบายของนักวิเคราะห์หุ้นไทยต่อการร่วงแรงของดัชนีตลาดจากการขายทิ้งอย่างหนักแบบเทกระจาดของต่างชาติ กองทุนรวม และพอร์ตโบรกเกอร์ พร้อมกัน เป็นคำอธิบายที่มีลักษณะ “ไม่อธิบายเสียเลยจะดีกว่า”
3 มิ.ย. 2558

คำอธิบายของนักวิเคราะห์หุ้นไทยต่อการร่วงแรงของดัชนีตลาดจากการขายทิ้งอย่างหนักแบบเทกระจาดของต่างชาติ  กองทุนรวม และพอร์ตโบรกเกอร์ พร้อมกัน เป็นคำอธิบายที่มีลักษณะ “ไม่อธิบายเสียเลยจะดีกว่า”
ความน่าสนใจของการร่วงลงของตลาดหุ้นไทยชนิดที่ไม่ทันให้นักลงทุนได้ตั้งตัว นับแต่เปิดตลาดวานนี้จนถึงปิดตลาด เกิดขึ้นหลังจากข่าวดียิ่ง เมื่อวันพฤหัสบดีที่ 28 พฤษภาคม บริษัทเรตติ้งชื่อดังระดับโลก Moody’s Investors Service (Moody’s) ได้แจ้งข่าวดี ยืนยันอันดับความน่าเชื่อถือของพันธบัตรรัฐบาลไทยสกุลเงินต่างประเทศและสกุลเงินบาทที่ระดับ Baa1 โดยมีมุมมองความน่าเชื่อถือที่มีเสถียรภาพ รวมทั้งยืนยันเพดานความน่าเชื่อถือของตราสารหนี้สกุลเงินต่างประเทศระยะยาว และสกุลเงินบาท พร้อมทั้งเพดานเงินฝากธนาคารสกุลเงินต่างประเทศระยะยาวที่ Baa1 และสกุลเงินบาทที่ A1 ซึ่งถือว่าไม่เปลี่ยนแปลง
นอกจากนั้น Moody’s ยังมีมุมมองทางบวกต่อการปรับ GDP ของสภาพัฒน์ฯ ใหม่ว่า ได้ส่งผลให้ตัวแปรทางเศรษฐกิจต่างๆ ปรับตัวในทิศทางดีขึ้น ทำให้คะแนนในการวิเคราะห์ความแข็งแกร่งทางเศรษฐกิจดีขึ้น รวมทั้งได้ประเมินว่าเศรษฐกิจไทยมีความเข้มแข็ง พิจารณาจากขนาดของเศรษฐกิจและอัตราการขยายตัวช่วงปี 2552-2561 (โดยมีโครงสร้างทางเศรษฐกิจที่หลากหลาย และความสามารถในการแข่งขันของภาคเอกชน) ถึงแม้ว่าระดับรายได้ต่อหัวของประชากรจะยังอยู่ในระดับต่ำ
ข่าวดีที่ถูกมองข้ามดังกล่าว แม้จะตามมาด้วยข้อมูลเชิงลบ เช่น แรงกดดันจากเฟดเรื่องอัตราดอกเบี้ย และหนี้กรีซ หรือปัจจัยภายในเรื่องการลงทุนภาครัฐ การปรับลดอัตราดอกเบี้ย การหดตัวของเงินเฟ้อที่อาจลากยาวสู่ไตรมาสที่ 3 การฟื้นตัวล่าช้าของกำลังซื้อในประเทศ หรือการลดลงของการส่งออก ซึ่งโดยสรุปแล้ว มีส่วนทำให้แนวโน้มขาลงของตลาดค่อนข้างจำกัด
                คำอธิบายข้างต้น ไม่เพียงพอที่จะบอกว่าสาเหตุการขายหุ้นทิ้งระเนระนาดของนักลงทุนต่างชาติ สถาบัน หรือพอร์ตโบรกเกอร์เมื่อวานนี้ (ดูตารางประกอบ)
หน่วย: ล้านบาท
นักลงทุน
ซื้อ
ขาย
สุทธิ
มูลค่า
% 
มูลค่า
% 
มูลค่า
% 
สถาบันในประเทศ
2,187.99
5.76
2,649.63
6.97
-461.64
–
บัญชีบริษัทหลักทรัพย์
3,843.32
10.11
4,517.82
11.89
-674.50
–
นักลงทุนต่างประเทศ
12,171.87
32.03
13,835.30
36.41
-1,663.43
–
นักลงทุนทั่วไปในประเทศ
19,794.53
52.09
16,994.97
44.73
2,799.56
–
                คำอธิบายเพิ่มขึ้น ก็มีเรื่องที่ทราบกันดีอยู่แล้วเช่นกันคือ แนวโน้มที่ กนง.จะปรับลดอัตราดอกเบี้ยลงอีก ซึ่งจะส่งผลให้ค่าเงินบาทอ่อนค่า ซึ่งจะกดดันหุ้นในกลุ่มธนาคารพาณิชย์ และขับไล่นักลงทุนต่างชาติออกจากตลาด เพราะกลัวความเสี่ยงต่อการขาดทุนจากอัตราแลกเปลี่ยน รวมทั้งค่าพี/อีของตลาดหุ้นไทยที่สูงขึ้น
คำอธิบายเพิ่มเติมที่ว่า พูดตรงๆ แล้ว ยังไม่เพียงพอ เข้าข่าย “เกาไม่ถูกที่คัน” และซ้ำซากจำเจ
สถานการณ์ใหม่ล่าสุดที่นักวิเคราะห์ตลาดหุ้นไทยไม่ได้เอ่ยถึง คือ ตัวเลขการเคลื่อนไหวของอัตราแลกเปลี่ยน  เพราะดูเหมือนว่า ตลาดค่าเงินโลกยามนี้ กำลังเคลื่อนที่รุนแรงอย่างมาก เมื่อวานนี้ ค่าดอลลาร์สหรัฐพุ่งขึ้นเหนือระดับ 125 เยน ซึ่งเป็นระดับสูงสุดนับแต่เดือนธันวาคม ค.ศ. 2002 (ในรอบกว่า 12 ปี) ก่อนที่จะชะลอตัวอ่อนค่าลงในเวลาต่อมาสู่ระดับ 124.69 เยนจากการเข้าทำกำไรของเทรดเดอร์
ความผันผวนภายในวันเดียวที่รุนแรงยิ่งดังกล่าว สะท้อนภาวะไร้เสถียรภาพของตลาดอัตราแลกเปลี่ยนครั้งใหม่ ซึ่งถือเป็นเพียงส่วนยอดของภูเขาน้ำแข็ง ที่ซ่อนเร้นปัจจัยสารพัดโดยไม่เปิดเผย แต่สัมผัสได้หากมีภูมิรู้มากพอที่จะเข้าไปถอดรหัสตัวแปรต่างๆ
ผลพวงของการเปลี่ยนแปลงอัตราแลกเปลี่ยน มีผลทำให้ค่าเงินบาทเทียบกับดอลลาร์สหรัฐวานนี้อ่อนยวบไปที่เกือบ 33.80 บาทต่อดอลลาร์ แม้ว่าจะยังแข็งเมื่อเทียบกับค่าเงินเยนที่  27.06 บาทต่อ 100 เยน  
นักวิเคราะห์หุ้นบางสำนัก เคยโดยเปรียบเทียบอัตราค่าเงินบาท/ดอลลาร์ เอาไว้ว่า มีนัยสำคัญผกผันต่อทิศทางของดัชนีตลาดดังนี้ โดยหากอัตราอยู่ที่ระดับ 31 บาทต่อดอลลาร์ ดัชนีตลาดที่เหมาะสมคือ 1,600 จุด หากบาทอ่อนมาอยู่ที่มากกว่า 35.50 บาทต่อดอลลาร์ ดัชนีตลาดหุ้นควรจะอยู่ที่ 1,450 จุด และหากบาทอ่อนไปที่ระดับ 35 บาทต่อดอลลาร์ ดัชนีตลาดควรอยู่ที่ 1,300 จุด
บทวิเคราะห์ดังกล่าว แม้จะยังไม่ใช่สูตรสำเร็จตายตัว แต่นับว่าน่าสนใจไม่น้อยทีเดียว เพียงแต่อธิบายการร่วงเมื่อวานนี้ไม่เพียงพออีกเช่นกัน
คำตอบที่น่าสนใจก็คงจะต้องย้อนกลับไปถามถึงปัจจัยว่าด้วยเสถียรภาพทางการเมือง ที่ดูเหมือนว่า บรรดาโหรการเมืองทั้งหลาย กำลังคร่ำเคร่งวิเคราะห์ดวงดาวที่กำลังทำวงโคจรในลักษณะวิปริต ไม่ว่าจะมีการทำมุม หรือโคจรย้ายเข้าหรือออกจากทิศทางเดิม หรือเดินหน้า หรือถอยหลัง
คำอธิบายของโหรทั้งหลาย (รวมทั้งโหรต่องแต่ง) อาจจะไม่เป็นไปตามหลักวิทยาศาสตร์ และความสมเหตุสมผล นอกเหนือจากตรรกะชนิดด้นเอาเองของบรรดาโหรทั้งหลายเท่านั้นเอง 
นักลงทุนไทยยามนี้ โดยเฉพาะรายย่อยก็เลยต้องเคว้งคว้าง ไปกับความงุนงง ท่ามกลางคำชี้แนะของนักวิเคราะห์ที่เอาสีข้างเข้าถูชี้แนะว่า หุ้นไทยแกว่งตัวลงต่อ ด้วยแรงกดดันจากปัญหาหนี้กรีซ ที่ยังไม่มีความชัดเจน ตลอดจนภาพรวมเศรษฐกิจไทยอ่อนแอ ส่งผลกระทบต่อบรรยากาศการลงทุน และไม่จูงใจเม็ดเงินลงทุนจากต่างชาติ